Gebedsbulletin 3 Februarie 2019
"Ek sal My voor die oë van al die nasies laat geld as die groot en heilige God…." Eseg. 38:23
Sondag: Verootmoediging: Dink oor die heiligheid van God; kom onder die indruk van sy Grootheid, sy Liefde, Barmhartigheid en sy Genade. Gesels met Hom daaroor in u stiltetyd en dank Hom vir die voorreg om Hom Vader te noem. "Genade en vrede vir julle van God ons Vader en die Here Jesus Christus" 2 Kor. 1:2
Maandag: Leraar vir die gemeente: As die planne uitwerk is die onderhoude met kandidate teen hierdie tyd afgehandel en kan ons aanbevelings aan die Kerkraad maak. Ons is steeds opgewonde oor die uitkoms. Bid asseblief saam met ons dat die Heilige Gees duidelike leiding sal gee vir die pad vorentoe. "Ons het gevas en die hulp van ons God gevra vir die onderneming, en Hy het ons gebede verhoor". Esra 8:23
Dinsdag: Reën: Ons hoor hartseer stories van boere wat hul aanteelvee afverkoop omdat hulle net nie meer kan voortgaan met die voerdery nie. Selfs die aangeplante weidings (veral lusern) groei nie nou nie ten spyte van daaglikse besproeiing! Kom ons vra die Here vir uitkoms in die verdroogde gebiede. Ons betuig ons afhanklikheid van die Here en bring Hom die eer vir sy grootheid en majesteit veral in tye wat ons voel asof die Here vêr is. "Die Here, die Almagtige, is by ons, die God van Jakob is vir ons 'n beskutting". Ps. 46:12 (eintlik moet mens die hele Ps. 46 lees!).
Donderdag: Vat-5 vers: Hierdie is 'n belangrike skakelpunt in die gemeentestruktuur en funksioneer op die basis van "omgeegroepe" soos in die Nuwe Testament. (Filemon vers 2). Kom ons bid vir 'n aktiewe vat-5stelsel waar ons as gemeente mekaar leer ken en liefkry. Bid vir toegewyde leiers en die leiding van die Heilige Gees in onderlinge skakeling en wyksbyeenkomste. In dieselfde verband vra ons dat u bid vir die geestelike versorgers in die gemeente. "Lê jul toe op die gawes van die Gees, maar veral daarop om God se boodskap te verkondig.-. streef dan na dit wat tot opbou van die gemeente dien, sodat julle daarin kan uitmunt". 1 Kor. 14 vers 1 en 12.
Saterdag: Lofprysing: " Bedaar en erken dat Ek God is, hoog bo die nasies, hoog bo die aarde". Ps. 46:11